P6_TA(2006)0417

Η προστασία και η καλή μεταχείριση των ζώων

Ψήφισμα του Ευρωπαϊκού Κοινοβουλίου σχετικά με ένα κοινοτικό σχέδιο δράσης για την προστασία και την καλή μεταχείριση των ζώων κατά την περίοδο 2006-2010 (2006/2046(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο σχετικά με το κοινοτικό σχέδιο δράσης για την προστασία και την καλή μεταχείριση των ζώων 2006-2010 (COM(2006)0013) (Σχέδιο δράσης),

- έχοντας υπόψη το έγγραφο εργασίας της Επιτροπής σχετικά με το σχέδιο δράσης για την προστασία και την καλή μεταχείριση των ζώων, καθώς και τις σχετικές εκτιμήσεις επιπτώσεων (COM(2006)0014 και SEK(2006)0065),

- έχοντας υπόψη το Πρωτόκολλο για την Προστασία και την Καλή Μεταχείριση των Ζώων που προσαρτήθηκε στη Συνθήκη ΕΚ με τη Συνθήκη του Άμστερνταμ,

- έχοντας υπόψη την οδηγία 86/609/ΕΟΚ του Συμβουλίου, της 24ης Νοεμβρίου 1986, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς [1],

- έχοντας υπόψη τους κοινοτικούς κανόνες για την προστασία της κτηνοτροφίας,

- έχοντας υπόψη το έβδομο πρόγραμμα πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013), το οποίο βρίσκεται επί του παρόντος σε στάδιο προετοιμασίας (COM(2005)0119) (Έβδομο πρόγραμμα πλαίσιο δραστηριοτήτων),

- έχοντας υπόψη την ανακοίνωση της Επιτροπής στο Εαρινό Ευρωπαϊκό Συμβούλιο με τίτλο "Συνεργασία για την οικονομική μεγέθυνση και την απασχόληση-Νέο ξεκίνημα για τη στρατηγική της Λισαβόνας" (COM(2005)0024),

- έχοντας υπόψη τις κατευθυντήριες γραμμές της Επιτροπής της 15ης Ιουνίου 2005 σχετικά με τις εκτιμήσεις επιπτώσεων (SEC(2005)0791),

- έχοντας υπόψη την εντολή που ανατέθηκε στην Επιτροπή για τις διαπραγματεύσεις του ΠΟΕ στον τομέα της γεωργίας, όπως προβλέπεται στην πρότασή της για τους όρους διεξαγωγής των διαπραγματεύσεων για τη γεωργία στο πλαίσιο του ΠΟΕ (έγγραφο αναφοράς 625/02) του Ιανουαρίου 2003,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Γεωργίας και Ανάπτυξης της Υπαίθρου και τις γνωμοδοτήσεις της Επιτροπής Διεθνούς Εμπορίου και της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A6-0290/2006),

Α. έχοντας υπόψη ότι κάθε ενέργεια σχετική με τη διασφάλιση της προστασίας και της καλής μεταχείρισης των ζώων πρέπει να βασίζεται στην αρχή ότι τα ζώα αποτελούν ευαίσθητα όντα, οι ειδικές ανάγκες των οποίων πρέπει να λαμβάνονται υπόψη, καθώς επίσης ότι η προστασία των ζώων αποτελεί έκφραση ανθρωπισμού στον 21ο αιώνα και πρόκληση για τον ευρωπαϊκό πολιτισμό και την ευρωπαϊκή κουλτούρα,

Β. έχοντας υπόψη ότι τα τελευταία χρόνια, η Ευρώπη έχει θεσπίσει πολυσχιδή νομοθεσία για την προστασία των ζώων και έχει επιτύχει ένα από τα υψηλότερα επίπεδα προστασίας των ζώων παγκοσμίως, το δε Ευρωπαϊκό Κοινοβούλιο έχει επανειλημμένα αναφέρει ότι θεωρεί ουσιώδη την εν λόγω διαδικασία· λαμβάνοντας υπόψη ότι το υψηλό επίπεδο προστασίας των ζώων στην Ευρώπη ικανοποιεί την επιθυμία της κοινής γνώμης για προϊόντα ακίνδυνα από ηθική και κοινωνική άποψη,

Γ. έχοντας υπόψη ότι η διάσταση της προστασίας των ζώων αφορά ποικίλα πεδία πολιτικής, καθώς και σειρά ηθικών, κοινωνικών, πολιτικών και οικονομικών ζητημάτων· λαμβάνοντας υπόψη ότι η διάσταση της προστασίας των ζώων δεν πρέπει να περιορίζεται στην προστασία και την καλή μεταχείριση των ζώων που χρησιμοποιούνται για πειραματικούς σκοπούς ή γεωργικές εργασίες, αλλά να επεκτείνεται σε όλα τα ζώα,

Δ. έχοντας υπόψη ότι υπάρχει σχέση μεταξύ της προστασίας και της υγείας των ζώων και της ασφάλειας των προϊόντων· λαμβάνοντας υπόψη ότι οι εναλλακτικές μέθοδοι αντί για τα πειράματα με ζώα και το υψηλό επίπεδο προστασίας των ζώων από το στάδιο της εκτροφής έως και τη σφαγή μπορούν να έχουν θετική επιρροή στην ασφάλεια και ποιότητα των προϊόντων,

Ε. έχοντας υπόψη ότι για την περαιτέρω ανάπτυξη της προστασίας των ζώων στην Κοινότητα είναι απαραίτητη η ανάπτυξη των ερευνών και η ενσωμάτωση της διάστασης της προστασίας των ζώων σε όλες τις σχετικές αξιολογήσεις αντικτύπου, καθώς και η συμμετοχή όλων των ενδιαφερόμενων ομάδων στη διαδικασία λήψης αποφάσεων· λαμβάνοντας υπόψη ότι η διαφάνεια και η αποδοχή, καθώς επίσης η ενιαία εφαρμογή και ο έλεγχος των υφιστάμενων κανόνων σε όλα τα επίπεδα αποτελούν προϋπόθεση για την επιτυχία της στρατηγικής για την προστασία των ζώων στην Ευρώπη,

ΣΤ. έχοντας υπόψη ότι στόχος της στρατηγικής για την προστασία των ζώων πρέπει να είναι η σωστή αξιοποίηση των αυξημένων δαπανών που προορίζονται για την προστασία των ζώων· καθώς και ότι μια φιλόδοξη πολιτική για την προστασία των ζώων χωρίς την διεξαγωγή διαλόγου σε ευρωπαϊκό και παγκόσμιο επίπεδο και χωρίς δυναμική ενημέρωση και πληροφόρηση στην ημεδαπή και στην αλλοδαπή σχετικά με τα πλεονεκτήματα της εφαρμογής υψηλών προτύπων προστασίας των ζώων μπορεί να είναι μόνο εν μέρει επιτυχής εάν ακολουθείται μονομερώς από την Ευρωπαϊκή Ένωση,

Ζ. έχοντας υπόψη ότι η ευρωπαϊκή πολιτική για την προστασία των ζώων πρέπει οπωσδήποτε να συνοδεύεται από συνεκτική εμπορική πολιτική που να αναγνωρίζει το γεγονός ότι, παρά τις προσπάθειες της ΕΕ, τα θέματα που αφορούν την προστασία των ζώων δεν αντιμετωπίστηκαν ούτε από τη συμφωνία πλαίσιο του Ιουλίου 2004 ούτε από οιοδήποτε άλλο βασικό έγγραφο του γύρου της Ντόχα στο πλαίσιο των διαπραγματεύσεων του ΠΟΕ· λαμβάνοντας υπόψη ότι ως εκ τούτου δεν είναι βιώσιμη η θέσπιση περαιτέρω προτύπων για την προστασία των ζώων που ενδέχεται να έχει δυσμενείς επιπτώσεις στη διεθνή ανταγωνιστικότητα των παραγωγών έως ότου υπάρξει ουσιαστική αλλαγή στη στάση των κύριων εταίρων της ΕΕ στον ΠΟΕ,

Η. έχοντας υπόψη ότι η αναγνώριση των αποκαλούμενων μη εμπορικών πτυχών, στις οποίες περιλαμβάνεται η προστασία των ζώων, δεν αποτελεί προτεραιότητα για την Επιτροπή στις διαπραγματεύσεις της στο πλαίσιο του ΠΟΕ· λαμβάνοντας υπόψη ότι η αναγνώριση των μη εμπορικών πτυχών δεν αναμένεται συνεπώς να αποτελέσει μέρος τελικής συμφωνίας εκτός εάν η Επιτροπή αλλάξει ριζικά πορεία στις διαπραγματεύσεις,

Θ. έχοντας υπόψη ότι υπάρχει ο κίνδυνος, εάν μια αποτελεσματική στρατηγική για την προώθηση της προστασίας των ζώων εκτροφής περιοριστεί στην ευρωπαϊκή αγορά, να έχει ως αποτέλεσμα την περιθωριοποίηση των ευρωπαίων παραγωγών,

Ι. έχοντας υπόψη ότι οιαδήποτε εναρμόνιση της προστασίας των ζώων εκτροφής εντός της Ευρωπαϊκής Ένωσης πρέπει να συνοδεύεται από ρύθμιση των εισαγωγών υπό το πρίσμα του ίδιου στόχου ούτως ώστε να αποφευχθεί να περιέλθουν οι ευρωπαίοι παραγωγοί σε μειονεκτική θέση στην ευρωπαϊκή αγορά,

ΙΑ. έχοντας υπόψη ότι η εφαρμογή του τριπτύχου αντικατάσταση, μείωση και βελτίωση (αρχή των τριών στόχων), το οποίο μπορεί να οδηγήσει σε μείωση της χρησιμοποίησης ζώων στην έρευνα, στην επιστήμη και στη διαδικασία έγκρισης των προϊόντων, αποτελεί ακρογωνιαίο λίθο της ευρωπαϊκής πολιτικής για την προστασία των ζώων,

1. χαιρετίζει το κοινοτικό σχέδιο δράσης για την προστασία των ζώων 2006 έως 2010, με το οποίο για πρώτη φορά προσδίδεται ενιαία και ολοκληρωμένη διάσταση στο πρωτόκολλο για την προστασία και την καλή μεταχείριση των ζώων που προσαρτήθηκε στη Συνθήκη του Άμστερνταμ, γεγονός που θα ενισχύσει την περαιτέρω ανάπτυξη της προστασίας των ζώων στην Ευρώπη·

2. εκφράζει την ανησυχία του για το γεγονός ότι η Επιτροπή προτείνει απλώς να "υπάρξει μέριμνα" ούτως ώστε να δίνεται η δέουσα προσοχή στην καλή μεταχείριση των ζώων στο πλαίσιο των συναφών τομέων πολιτικής·

3. θεωρεί επιβεβλημένη την έναρξη διαδικασίας αξιολόγησης της πολιτικής για την προστασία των ζώων στην Ευρωπαϊκή Ένωση κατά την εκπλήρωση των νομικών της υποχρεώσεων, όπως προβλέπεται στο Πρωτόκολλο για την προστασία και την καλή μεταχείριση των ζώων που είναι προσαρτημένο στη Συνθήκη·

4. θεωρεί ότι η βελτίωση της προστασίας των ζώων αποτελεί μόνιμη υποχρέωση της Κοινότητας και, για τον λόγο αυτό, ζητεί από την Επιτροπή να προβεί σε έγκαιρη ενημέρωση σχετικά με τα πεπραγμένα και, βάσει αυτής, να υποβάλει ανακοίνωση σχετικά με την προσαρμογή του σχεδίου δράσης για την περίοδο μετά το 2010·

5. ζητεί από την Επιτροπή και τα κράτη μέλη να αναπτύξουν περαιτέρω, στο πλαίσιο των αρμοδιοτήτων τους, τη διάσταση της προστασίας των ζώων και να λάβουν δεόντως υπόψη τους την προστασία και καλή μεταχείριση όλων των ζώων· καλεί την Επιτροπή να καταβάλει προσπάθειες σε ευρωπαϊκή κλίμακα ώστε τα χοιρίδια να ευνουχίζονται, από την έβδομη ημέρα της ζωής τους, με αναισθησία·

6. εκφράζει τη λύπη του για το γεγονός ότι η ευρωπαϊκή πολιτική για την προστασία των ζώων επικεντρωνόταν μέχρι στιγμής σχεδόν αποκλειστικά στην προστασία και καλή μεταχείριση των ζώων εκτροφής·

7. χαιρετίζει τις προσπάθειες της Επιτροπής για την ανάπτυξη και βελτίωση των νομοθεσιών σχετικά με την καλή μεταχείριση των ζώων, τη δυναμική ενσωμάτωση της διάστασης της προστασίας των ζώων σε όλα τα κοινοτικά πεδία πολιτικής και την αξιοποίηση όλων των διαθέσιμων μέσων (νομοθεσία, προαιρετικοί κώδικες ορθής πρακτικής, εκπαίδευση, οικονομική ενίσχυση, έρευνα κ.λπ.), με στόχο τη διασφάλιση ενός υψηλού επιπέδου προστασίας των ζώων σε όλα τα επίπεδα της επαφής με τα ζώα· θεωρεί, εν προκειμένω, πρωταρχική ανάγκη να επικεντρωθεί η νομοθετική προσέγγιση —εάν συντρέχουν λόγοι— σε μια κοινή ελάχιστη δέσμη απαιτήσεων βάσει της οποίας θα είναι δυνατή η προαιρετική ανάληψη πρόσθετων πρωτοβουλιών, η οποία θα γνωστοποιείται μέσω ειδικής επισήμανσης·

8. τονίζει ότι, προκειμένου να βελτιωθούν ή να εκπονηθούν νέα εκ νέου ελάχιστα πρότυπα που σχετίζονται με την προστασία και την καλή μεταχείριση των ζώων, είναι απαραίτητο να εγκριθεί κατάλογος προτεραιότητας, ο οποίος θα πρέπει να κατονομάζει σαφώς τα είδη των ζώων και να προσδιορίζει τα προβλήματα· εκτιμά ότι, τα επόμενα χρόνια, ο εν λόγω κατάλογος προτεραιότητας θα πρέπει να συμπεριλάβει τις ακόλουθες ζωικές κατηγορίες: γαλακτοφόρα βοοειδή, ενήλικα βοοειδή, ζώα υδατοκαλλιέργειας, χοίρους πάχυνσης και γαλοπούλες·

9. θεωρεί ότι, εφόσον ο ρόλος του εκάστοτε μηχανισμού θα είναι διαφορετικός, η έρευνα πολιτικών θα είναι απαραίτητη για τον προσδιορισμό των εν λόγω ρόλων και την κατανομή τους στους ενδιαφερομένους·

10. διαπιστώνει ότι πολλές κοινοτικές πολιτικές, που δεν καλύπτονται από το σχέδιο δράσης, έχουν επιπτώσεις στην προστασία των ζώων, όπως η αειφόρος ανάπτυξη, η Σύμβαση CITES [2] και τα πρότυπα εμπορίου και εμπορίας και υπογραμμίζει ότι είναι σημαντικό να λαμβάνονται πλήρως υπόψη τα ζητήματα προστασίας των ζώων σε όλους τους σχετικούς τομείς πολιτικής·

11. επισημαίνει ότι, κατά τη θέσπιση υψηλότερων προτύπων για την προστασία και την καλή μεταχείριση των ζώων, πρέπει να λαμβάνονται υπόψη οι ιδιαιτερότητες των επιμέρους περιοχών της ΕΕ·

12. τονίζει ότι η Επιτροπή μεριμνά για την εφαρμογή όλων των ισχυουσών διατάξεων για την προστασία των ζώων στο πλαίσιο της κοινοτικής νομοθεσίας και ότι αυτές πρέπει να παραμείνουν σε ισχύ·

13. ζητεί από την Επιτροπή και τα κράτη μέλη να φροντίσουν για την ενιαία εφαρμογή και τον έλεγχο όλων των κανόνων στην Ευρωπαϊκή Ένωση βάσει των κανόνων της πολλαπλής συμμόρφωσης, και να λαμβάνουν με συνέπεια μέτρα σε περίπτωση διαπίστωσης παραβάσεων, έτσι ώστε να διατηρηθεί η εμπιστοσύνη των πολιτών στους ισχύοντες κανόνες και να εξασφαλιστεί ο θεμιτός ανταγωνισμός στην Ευρωπαϊκή Ένωση·

14. τονίζει την ανάγκη η θέσπιση μέτρων για την προστασία των ζώων να εκτιμάται από την άποψη των κοινωνικοοικονομικών επιπτώσεων τους·

15. ζητεί από την Επιτροπή να ενσωματώσει, σε συστηματική βάση, τις σχετικές αξιολογήσεις αντικτύπου για όλα τα μέτρα προστασίας των ζώων· φρονεί ότι όλες οι αξιολογήσεις αντικτύπου σχετικά με τα νέα πρότυπα προστασίας πρέπει να λαμβάνουν υπόψη το σύνολο των ηθικών, κοινωνικών και οικονομικών επιπτώσεων και να προσανατολίζονται προς τις τελευταίες εξελίξεις της επιστήμης, τις πρακτικές εμπειρίες και τις εξελίξεις σε διεθνές επίπεδο· ζητεί αυτές να αναδεικνύουν τις θετικές επιπτώσεις και να λαμβάνουν δεόντως υπόψη την αλληλεπίδραση μεταξύ διαφορετικών παραγόντων, όπως για παράδειγμα την προστασία των ζώων, τη βιώσιμη ανάπτυξη, την υγεία των ζώων, το περιβάλλον και την ποιότητα των προϊόντων·

16. αναγνωρίζει ότι τα υψηλά πρότυπα για την προστασία των ζώων επιφέρουν πρόσθετο κόστος στους αγρότες και κρίνει απαραίτητη τη λήψη ειδικών μέτρων προκειμένου να προληφθεί η μετακίνηση της παραγωγής στις χώρες που έχουν χαμηλότερα πρότυπα· ζητεί ως εκ τούτου από την Επιτροπή να λάβει υπόψη της σε όλες τις αξιολογήσεις αντικτύπου την πτυχή της ασφάλειας στο χώρο εργασίας· εκφράζει την άποψη ότι η ακριβής ανάλυση των δαπανών για νέες προτάσεις και οι επιπτώσεις τους για τη θέση των ενδιαφερόμενων οικονομικών και ερευνητικών κύκλων στο διεθνή ανταγωνισμό κρίνεται απαραίτητη σύμφωνα με την αναθεωρημένη Ατζέντα της Λισαβόνας·

17. τονίζει ότι οι κατάλληλες περίοδοι προσαρμογής, ο συνυπολογισμός του μεγέθους των χαρτοφυλακίων και των εταιρειών ή η παραίτηση από τα περιττά γραφειοκρατικά έξοδα για έλεγχο και τεκμηρίωση, αυξάνουν την αποδοχή της διάστασης της προστασίας των ζώων από τους ενδιαφερόμενους· τονίζει ότι οι δυνατότητες που παρέχουν οι σύγχρονες τεχνολογίες και μέθοδοι πρέπει να εξετάζονται επαρκώς·

18. τονίζει συνεπώς ότι υπάρχει ιδιαίτερη αλληλεπίδραση μεταξύ της προστασίας και της υγείας των ζώων· τονίζει ότι για τον λόγο αυτό, η εφαρμογή του σχεδίου δράσης θα πρέπει να πραγματοποιηθεί κατά τρόπον ώστε από την μεγαλύτερη προστασία των ζώων να προκύψουν οφέλη για την υγεία των ζώων και η πολιτική για την υγεία των ζώων να στοχεύει πάντοτε και στη βελτίωση της προστασίας των ζώων καθώς επίσης οι εν λόγω βελτιώσεις να είναι μετρήσιμες·

19. ζητεί από την Επιτροπή να λαμβάνει περισσότερο υπόψη της τις πτυχές της προστασίας των ζώων κατά την καταπολέμηση των ζωικών νόσων· τονίζει ότι οι εμβολιασμοί ως στρατηγική καταπολέμησης των νόσων πρέπει καταρχήν να θεωρούνται προτιμότεροι από τη θανάτωση μεγάλου αριθμού υγιών ζώων, αναγνωρίζει ωστόσο τις διαφορετικές στάσεις έναντι του εμβολιασμού στο εκάστοτε κράτος μέλος και τις ενδεχόμενες επιπτώσεις τους στο εμπόριο· εκτιμά επίσης, ότι όπου είναι τεχνικά δυνατό, πρέπει να διευρυνθεί το πεδίο εφαρμογής προληπτικού εμβολιασμού· ζητεί από την Επιτροπή να εντείνει τις προσπάθειές της να προσαρμόσει αναλόγως τις σχετικές συμβάσεις της Παγκόσμιας Οργάνωσης για την Υγεία των Ζώων (Οffice Ιnternational des Εpizooties, OIE), ούτως ώστε να τίθενται λιγότεροι περιορισμοί στο εμπόριο προϊόντων που προέρχονται από εμβολιασμένα ζώα·

20. χαιρετίζει το γεγονός ότι η διάσταση της προστασίας των ζώων λαμβάνεται περισσότερο υπόψη στην Κοινή Γεωργική Πολιτική· τονίζει, ωστόσο, ότι, επί του παρόντος, το γραφειοκρατικό κόστος είναι ήδη ιδιαίτερα υψηλό· επικρίνει επίσης το γεγονός ότι η περικοπή της χρηματοδότησης της πολιτικής για την ανάπτυξη της υπαίθρου θα δημιουργήσει πρακτικά εμπόδια στην επιδότηση των κτηνοτρόφων προκειμένου να προσαρμοστούν στους κοινοτικούς κανόνες για την καλή μεταχείριση των ζώων· εκφράζει τη λύπη του για το γεγονός ότι οι πτηνοτρόφοι και οι χοιροτρόφοι δεν αποζημιώνονται για τη συμμόρφωση με την κοινοτική νομοθεσία όσον αφορά την καλή μεταχείριση των ζώων στο πλαίσιο των συστημάτων πολλαπλής συμμόρφωσης·

21. ζητεί από την Επιτροπή και τα κράτη μέλη να ελέγξουν με ευνοϊκή διάθεση, στο πλαίσιο της πολιτικής αγροτικής ανάπτυξης, τη χρήση όλων των διαθέσιμων εργαλείων για την προστασία των ζώων·

22. υπογραμμίζει ότι, στην πράξη, οι διατάξεις της ΕΕ για τη μεταφορά των ζώων (κανονισμός (ΕΚ) αριθ. 1/2005 [3] και οδηγία 95/29/ΕΚ [4]) συχνά δεν λαμβάνονται υπόψη, ιδίως όσον αφορά τις απαιτήσεις για περιόδους ανάπαυσης και για παροχή νερού και τροφής στα ζώα· καλεί κατά συνέπεια το Συμβούλιο και την Επιτροπή να αναλάβουν την κατάλληλη δράση προκειμένου να διασφαλίσουν ότι τα κράτη μέλη θα αυξήσουν τον αριθμό και την αποτελεσματικότητα των ελέγχων που πραγματοποιούνται σχετικά με την εφαρμογή των διατάξεων της ΕΕ·

23. τονίζει ότι, για τη μεταφορά των ζώων, κρίνεται επειγόντως αναγκαία η καθιέρωση και τήρηση επιστημονικών δεικτών προστασίας των ζώων (κατάλληλες τεχνικές, χρονοδιαγράμματα, εκπαιδευμένο προσωπικό) και ότι κατά τη θέσπιση των εν λόγω δεικτών, πρέπει να ληφθούν υπόψη οι κλιματικές διακυμάνσεις μεταξύ των κρατών μελών, σε συνδυασμό με τα ποικίλα επίπεδα προσαρμογής των ζώων στο περιβάλλον· καλεί συνεπώς την Επιτροπή να προωθήσει την έρευνα με στόχο τον καθορισμό και την εισαγωγή αντικειμενικών και ειδικών τεχνικών παραμέτρων που θα καθιστούν δυνατό έναν καλύτερο ορισμό της καλής μεταχείρισης των ζώων κατά τη μεταφορά, καθώς επίσης τη θέσπιση ολοκληρωμένων συστημάτων πιστοποίησης που θα λαμβάνουν υπόψη την επίδραση των διαφόρων κλιματικών και διαρθρωτικών χαρακτηριστικών των περιοχών της Ευρώπης στα ζώα και τον τρόπο και χρόνο μεταφοράς·

24. επισημαίνει ότι έως το 2010 η Επιτροπή θα πρέπει να υποβάλει έκθεση στο Ευρωπαϊκό Κοινοβούλιο και το Συμβούλιο σχετικά με την πυκνότητα φόρτωσης και τη μέγιστη χρονική διάρκεια μεταφοράς των ζώων, η οποία θα συνοδεύεται από τις δέουσες νομοθετικές προτάσεις·

25. θεωρεί ότι η στήριξη της αρχής των τριών στόχων και των μελλοντικών τάσεων στην έρευνα για την προστασία των ζώων αποτελούν δύο ξεχωριστά θέματα και ότι ο στόχος 4 πρέπει να διαιρεθεί σε δύο στόχους προκειμένου να το καταστήσει αυτό σαφές·

26. χαιρετίζει τις εξαγγελθείσες έρευνες στον τομέα της προστασίας των ζώων· θεωρεί ότι πέραν της γενικότερης διεύρυνσης των επιστημονικών γνώσεων, η έρευνα θα πρέπει να επικεντρωθεί στην ανάπτυξη εύκολα εφαρμόσιμων και διαφανών δεικτών προστασίας, συστημάτων τυποποίησης και επισήμανσης και εναλλακτικών μεθόδων αντί για τα πειράματα με ζώα (αρχή των τριών στόχων)·

27. καλεί την Επιτροπή να μεριμνήσει ώστε, όπου έχουν αναπτυχθεί κατάλληλοι επιστημονικοί δείκτες, να συμπεριληφθούν στην υφιστάμενη και τη νέα νομοθεσία για την προστασία των ζώων στον μεγαλύτερο δυνατό βαθμό· φρονεί, με άλλα λόγια, ότι πρέπει να προτιμηθούν οι προδιαγραφές στόχων έναντι των προδιαγραφών των μέσων·

28. καλεί την Επιτροπή να μεριμνήσει ώστε οιαδήποτε μελλοντική αναθεώρηση των κανόνων για την προστασία των ζώων να βασίζεται σε αντικειμενικούς δείκτες, προκειμένου να αποφευχθούν αυθαίρετες αποφάσεις με αδικαιολόγητες οικονομικές επιπτώσεις στους κτηνοτρόφους·

29. ζητεί από την Επιτροπή και τα κράτη μέλη να διασφαλίσουν ότι, στο πλαίσιο του έβδομου προγράμματος-πλαισίου δραστηριοτήτων έρευνας, θα διατεθούν επαρκείς πόροι στην έρευνα για την προστασία και την καλή μεταχείριση των ζώων αποβλέποντας στην πραγματική επίτευξη των στόχων του προγράμματος δράσης· συνιστά να δοθεί ιδιαίτερη έμφαση στην έρευνα που στοχεύει στη θέσπιση αντικειμενικών δεικτών για την προστασία των ζώων και να ληφθούν υπόψη οι κλιματικές διακυμάνσεις εντός της ΕΕ κατά τη θέσπιση των εν λόγω δεικτών·

30. καλεί την Επιτροπή να στηρίξει την έρευνα και την ανάπτυξη σχετικά με ηλεκτρονικά συστήματα για την ταυτοποίηση των ζώων·

31. ζητεί από την Επιτροπή να διασφαλίσει ότι οι τεχνολογικές πλατφόρμες και έρευνες από το έκτο πρόγραμμα-πλαίσιο δραστηριοτήτων έρευνας, οι οποίες συμβάλλουν σημαντικά στην υλοποίηση των στόχων του προγράμματος δράσης — όπως λόγου χάρη το σχέδιο "PredTox", μπορούν να συνεχιστούν χωρίς γραφειοκρατικές διαδικασίες στο πλαίσιο του έβδομου προγράμματος-πλαισίου δραστηριοτήτων έρευνας·

32. θεωρεί απαραίτητο να ληφθεί ιδιαιτέρως υπόψη η αρχή των τριών στόχων· χαιρετίζει τις προσπάθειες της Επιτροπής για την περαιτέρω ανάπτυξη της οδηγίας 86/609/ΕΟΚ· ενθαρρύνει την Επιτροπή να υποβάλει εντός του 2006 τις σχετικές νομοθετικές προτάσεις· προσδοκά ότι, στο πλαίσιο αυτό, η Επιτροπή θα υποδείξει τρόπους, με τους οποίους μπορεί να διασφαλιστεί η ομοιόμορφη εφαρμογή και ο έλεγχος των διατάξεων·

33. θεωρεί ότι η προτεινόμενη αναθεώρηση της κοινοτικής νομοθεσίας για τα πειράματα σε ζώα πρέπει να εξασφαλίζει τη διεύρυνση του πεδίου εφαρμογής της οδηγίας 86/609/ΕΟΚ προκειμένου να συμπεριλάβει τη βασική έρευνα και την έρευνα για παιδαγωγικούς σκοπούς που χρησιμοποιεί ζώα·

34. καλεί την Επιτροπή να μεριμνήσει ούτως ώστε οι συνεισφορές της βιομηχανίας για την αντικατάσταση των δοκιμών σε ζώα που έχει συμφωνηθεί μέσω της Ευρωπαϊκής Εταιρικής Σχέσης για Εναλλακτικές Προσεγγίσεις να είναι αποτελεσματικές, να υπόκεινται σε έλεγχο και να είναι έγκαιρες· καλεί την Επιτροπή να βελτιώσει τις διατάξεις για την ανταλλαγή των δεδομένων δοκιμών σε σπονδυλωτά ζώα και την αποφυγή επανάληψης δοκιμών καθώς επίσης να τα εφαρμόσει σε όλους τους τομείς διεξαγωγής πειραμάτων σε ζώα, συμπεριλαμβανομένης της ανταλλαγής δεδομένων από αδημοσίευτες ή αρνητικές μελέτες·

35. ζητεί από την Επιτροπή να επιδιώξει σε διεθνές επίπεδο, κυρίως στο πλαίσιο του ΠΟΕ και της ΟΙΕ, τη θέσπιση ενιαίου νομοθετικού επιπέδου στον τομέα των απαιτήσεων για την προστασία των ζώων και την προστασία των πειραματόζωων κατά τη διαδικασία έγκρισης των προϊόντων και να καταβάλει προσπάθειες για την αποδοχή των μεθόδων που χρησιμοποιούνται στην Ευρώπη· θεωρεί ότι η ανάπτυξη, έγκριση και αποδοχή μεθόδων που δεν χρησιμοποιούν ζώα πρέπει να επισπευσθεί και ότι πρέπει να ενισχυθεί η παροχή χρηματοδότησης, προσωπικού και διοικητικής υποστήριξης σε κάθε στάδιο προκειμένου να διασφαλιστεί η ταχύτερη δυνατή αντικατάσταση της διεξαγωγής πειραμάτων σε ζώα·

36. καλεί τις ρυθμιστικές αρχές της ΕΕ να αποδεχθούν χωρίς καθυστέρηση τις δοκιμές χωρίς χρήση ζώων που έχουν ήδη επικυρωθεί από το Ευρωπαϊκό Κέντρο για την Εξακρίβωση της Καταλληλότητας Εναλλακτικών Μεθόδων (ECVAM)·

37. αναγνωρίζει ότι το επιστημονικό έργο χαμηλής ποιότητας δεν είναι δεοντολογικά αποδεκτό και συνιστά ταυτόχρονα σπατάλη πόρων, και ότι η ΕΕ πρέπει να απαιτήσει όλες οι νέες, αναθεωρημένες και υφιστάμενες δοκιμές ασφαλείας για τον άνθρωπο και το περιβάλλον να εγκρίνονται δεόντως σύμφωνα με τα σύγχρονα πρότυπα προκειμένου να ζητηθούν, να συσταθούν ή να προσυπογραφούν στο πλαίσιο των κοινοτικών διατάξεων ή στρατηγικών·

38. ζητεί από την Επιτροπή να βελτιώσει τη δικτύωση μεταξύ των υφιστάμενων κοινοτικών θεσμικών οργάνων που ασχολούνται με τα ζητήματα για την προστασία των ζώων, προτού δημιουργήσει νέο κοινοτικό όργανο για την προστασία των ζώων·

39. χαιρετίζει τις προσπάθειες της Επιτροπής για την ανάπτυξη και διερεύνηση ενός συστήματος επισήμανσης για την προστασία των ζώων· θεωρεί ότι αυτό θα δώσει τη δυνατότητα στον καταναλωτή να είναι πιο ενημερωμένος όταν αποφασίζει για τις αγορές του· θεωρεί επίσης ότι η Επιτροπή πρέπει να επιδιώξει να ενταχθεί στο εν λόγω σύστημα η ταυτοποίηση επεξεργασμένων προϊόντων·

40. θεωρεί ότι οι καταναλωτές πρέπει να είναι ενήμεροι και προετοιμασμένοι να καταβάλουν υψηλότερες τιμές για προϊόντα που προέρχονται από μονάδες με υψηλότερα πρότυπα όσον αφορά την προστασία των ζώων και ότι τα εν λόγω προϊόντα πρέπει να φέρουν τη δέουσα επισήμανση·

41. θεωρεί ότι η έκθεση της Επιτροπής προς το Ευρωπαϊκό Κοινοβούλιο και το Συμβούλιο που έχει προγραμματιστεί για το 2008 σχετικά με το ενδεχόμενο θέσπισης συστήματος επισήμανσης για το κρέας πουλερικών και τα προϊόντα κρέατος πουλερικών το οποίο θα βασίζεται στα πρότυπα προστασίας των ζώων θα πρέπει να επικεντρωθεί ιδίως στη συμμόρφωση με τα πρότυπα για την προστασία των ζώων που υπερβαίνουν τις ελάχιστες απαιτήσεις· εκφράζει την άποψη ότι ένα πρόγραμμα επισήμανσης το οποίο θα βασίζεται σε υψηλότερα πρότυπα από ό,τι το νόμιμο ελάχιστο θα επιλύσει το αναγνωρισμένο πρόβλημα που αντιμετωπίζουν οι καταναλωτές που επιθυμούν να αγοράσουν ένα προϊόν που έχει παραχθεί με ιδιαίτερη μέριμνα για την προστασία των ζώων αλλά δεν είναι σε θέση να εντοπίσουν τα εν λόγω προϊόντα στα καταστήματα·

42. ζητεί από την Επιτροπή να διασφαλίσει ότι το σύστημα επισήμανσης θα χαρακτηρίζεται από διαφάνεια, απλότητα και αξιοπιστία· θεωρεί ότι μια "ευρωπαϊκή ετικέττα" η οποία θα αναφέρει, για παράδειγμα, ότι "έχει παραχθεί σύμφωνα με τα ευρωπαϊκά πρότυπα καλής μεταχείρισης των ζώων" ή, για τα υπόλοιπα προϊόντα, ότι "δεν έχει παραχθεί σύμφωνα με τα ευρωπαϊκά πρότυπα καλής μεταχείρισης των ζώων", θα αποτελούσε εγγύηση συμμόρφωσης με το πρότυπο προστασίας των ζώων απλού και υποχρεωτικού χαρακτήρα για όλα τα προϊόντα που πωλούνται στην Ευρώπη· θεωρεί ότι σε περίπτωση υψηλότερης προστασίας από την απαιτούμενη σύμφωνα με τις ελάχιστες σχετικές διατάξεις, μια ειδική ένδειξη στην ετικέτα θα ενημέρωνε σαφέστερα τον καταναλωτή σχετικά με τις πρόσθετες προσπάθειες που καταβάλλονται από τον παραγωγό και θα ασκούσε μεγαλύτερες πιέσεις στους εμπορικούς εταίρους για την αποδοχή των ευρωπαϊκών προτύπων προστασίας των ζώων και ότι με τον τρόπο αυτό η Ευρώπη θα μπορούσε να εξαγάγει παγκοσμίως τα πρότυπά της για την προστασία των ζώων· υπογραμμίζει το ρόλο της ιδιωτικής επισήμανσης, ιδίως όσον αφορά υψηλότερα πρότυπα προστασίας των ζώων·

43. ζητεί να παρέχεται η χρηματοδοτική στήριξη από την Επιτροπή για τη λήψη εθνικών μέτρων ενημέρωσης και προώθησης των πωλήσεων όσον αφορά προϊόντα διατροφής ζωικής προέλευσης σύμφωνα με τον κανονισμό (ΕΚ) αριθ. 1071/2005 [5], βάσει των προτύπων παραγωγής που σχετίζονται με την προστασία των ζώων· εκφράζει συνεπώς την άποψη ότι το "ευρωπαϊκό πρότυπο ποιότητας για προϊόντα που προέρχονται από συστήματα υψηλού επιπέδου όσον αφορά την προστασία των ζώων", την εκπόνηση του οποίου προβλέπει η Επιτροπή στο σχέδιο δράσης, πρέπει να εξεταστεί κατά προτεραιότητα·

44. χαιρετίζει την πρόταση για τη διευκόλυνση των καταναλωτών να αναγνωρίζουν τα προτεινόμενα συστήματα μάρκετινγκ και πληροφόρησης αλλά ταυτόχρονα τονίζει την ανάγκη διευκόλυνσης της εφαρμογής τους προς όφελος όλων των ενδιαφερομένων στο πλαίσιο της τροφικής αλυσίδας·

45. υποστηρίζει καταρχήν την εξαγγελθείσα ανάπτυξη και διερεύνηση ολοκληρωμένων και ομοιόμορφων δεικτών προστασίας· εκφράζει την άποψη ότι οι δείκτες αυτοί πρέπει να είναι επιστημονικά θεμελιωμένοι, αντικειμενικοί, μετρήσιμοι και επαναληπτικοί, και να συμβάλουν στη διαφάνεια των προτύπων προστασίας των ζώων· εκφράζει την άποψη ότι η ενσωμάτωση των πτυχών σχετικά με την υγεία των ζώων είναι αναγκαία· εκφράζει την άποψη ότι οι ολοκληρωμένοι και ομοιόμορφοι δείκτες θα πρέπει να διευκολύνουν τον έλεγχο, να οδηγούν σε ελάττωση του γραφειοκρατικού κόστους και να παράγουν επιστημονικά αποτελέσματα που είναι συγκρίσιμα σε όλα τα κράτη μέλη·

46. καλεί την Επιτροπή να μεριμνήσει ούτως ώστε να καταρτιστούν οι ολοκληρωμένοι δείκτες προστασίας των ζώων και να ολοκληρωθούν οι σχετικές ερευνητικές εργασίας εντός τριών ετών·

47. ζητεί από την Επιτροπή να υποβάλει το συντομότερο δυνατόν και εν συνεχεία να εφαρμόσει την εξαγγελθείσα στρατηγική επικοινωνίας· εκφράζει την άποψη ότι η επιτυχία του σχεδίου δράσης εξαρτάται από την επαρκή πληροφόρηση όλων των φορέων σχετικά με τα πλεονεκτήματα που αποφέρει στα ζώα και τα προϊόντα το παρόν και μελλοντικό υψηλό επίπεδο προστασίας των ζώων στην Ευρώπη·

48. θεωρεί ότι οι δυνατότητες των συστημάτων διασφάλισης υψηλού επιπέδου προστασίας των ζώων να βελτιώσουν την προστασία των ζώων υπονομεύονται από τον ανταγωνισμό φθηνότερων προϊόντων που προέρχονται από συστήματα διασφάλισης για την εκτροφή ζώων σύμφωνα με πρότυπα προστασίας που δεν είναι υψηλότερα των ελάχιστων νομίμων και ότι συνεπώς απαιτείται η θέσπιση νομικού πλαισίου για τον καθορισμό ελάχιστων προτύπων διασφάλισης ποιότητας·

49. ζητεί από την Επιτροπή και τα κράτη μέλη να επεκτείνουν τις προσπάθειές τους για την πληροφόρηση των καταναλωτών· εκφράζει την άποψη ότι τα διαθέσιμα μέσα προώθησης πρέπει να ελέγχονται, για να διευκολύνεται η εφαρμογή των σχετικών εκστρατειών μάρκετινγκ και πληροφόρησης·

50. χαιρετίζει τη δημιουργία πλατφόρμας ενημέρωσης για την προστασία των ζώων· θεωρεί ότι η ενέργεια αυτή θα προαγάγει την ανταλλαγή πληροφοριών σχετικά με τις σημερινές εξελίξεις στον τομέα της προστασίας των ζώων, το επιστημονικό επίπεδο γνώσεων και, κυρίως, τα παραδείγματα βέλτιστων πρακτικών·

51. συμφωνεί ως προς την αναγκαιότητα ευρωπαϊκής στρατηγικής για την προώθηση της επικοινωνίας σχετικά με την προστασία των ζώων στην Ευρωπαϊκή Ένωση και σε τρίτες χώρες προκειμένου να εξηγήσει στο κοινό τα διάφορα συστήματα ζωικής παραγωγής καθώς και το κόστος και τα οφέλη των αυστηρότερων προτύπων προστασίας των ζώων· θεωρεί ότι ο στόχος αυτός πρέπει να επιτευχθεί ανεξάρτητα, υπό την αιγίδα του προτεινόμενου κέντρου ή εργαστηρίου·

52. ζητεί από την Επιτροπή και τα κράτη μέλη να διαθέσουν επαρκείς πόρους, για παράδειγμα από τους πόρους του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), για την εκπαίδευση, την επιμόρφωση και την παροχή συμβουλών·

53. θεωρεί ότι, ενόψει της σχεδιαζόμενης ευρείας ελευθέρωσης των όρων πρόσβασης στις γεωργικές αγορές, η θέσπιση νέων υψηλότερων προτύπων στην ΕΕ των 25 χωρίς τυποποίηση στο πλαίσιο του ΠΟΕ, θα μπορούσε να υπονομεύσει την ανταγωνιστικότητα της κοινοτικής παραγωγής·

54. εκφράζει τη λύπη του για το γεγονός ότι ορισμένα στάδια της παραγωγής τροφίμων μετατίθενται εκτός της ΕΕ λόγω των ισχυόντων προτύπων προστασίας και καλής μεταχείρισης των ζώων και συνιστά συνεπώς στην Επιτροπή να εκτιμήσει την έκταση της εν λόγω τάσης·

55. καλεί την Επιτροπή να μεριμνήσει για την αντιστάθμιση των οικονομικών απωλειών που υφίστανται οι κοινοτικοί παραγωγοί, οι οποίοι, εφαρμόζοντας τα μέτρα της προστασίας των ζώων, αυξάνουν το κόστος παραγωγής τους·

56. τονίζει ότι τα υψηλότερα πρότυπα καλής διαβίωσης των ζώων οδηγούν πολλές φορές σε πρόσθετες δαπάνες· θεωρεί, ωστόσο, οι πτυχές της προστασίας των ζώων διαδραματίζουν μέχρι σήμερα δευτερεύοντα ρόλο στο ελεύθερο παγκόσμιο εμπόριο, γεγονός που μπορεί να οδηγήσει σε "ντάμπινγκ στον τομέα της προστασίας των ζώων" και σε μειονεκτική θέση των ευρωπαίων παραγωγών στην Ευρώπη και στις αγορές τρίτων χωρών· συνιστά ως εκ τούτου ένα μέσο ειδικής πρόσβασης στην αγορά το οποίο θα αποτρέπει την υπονόμευση των προτύπων καλής διαβίωσης των ζώων με την επιβολή τελών σε προϊόντα που δεν πληρούν τα ευρωπαϊκά πρότυπα·

57. χαιρετίζει, ως εκ τούτου, όλες τις δράσεις και πρωτοβουλίες της Επιτροπής, που προάγουν τη διεθνή συναίνεση όσον αφορά τα υψηλά πρότυπα προστασίας των ζώων· θεωρεί ότι η περαιτέρω ανάπτυξη των εν λόγω προτύπων στα πλαίσια του OIE και η νομική αξιολόγησή τους από τον ΠΟΕ είναι αναγκαία και πρωταρχικής σημασίας· θεωρεί ότι στόχος θα πρέπει να είναι ένα όσο το δυνατόν υψηλότερο και ομοιόμορφο επίπεδο καλής διαβίωσης των ζώων σε παγκόσμιο επίπεδο· καλεί την Επιτροπή, εν τω μεταξύ, να μην αυξήσει τις στρεβλώσεις του ανταγωνισμού που υφίστανται οι κοινοτικοί παραγωγοί με την εισαγωγή νέων δεσμευτικών, λεπτομερών και ενιαίων προτύπων·

58. καλεί την Επιτροπή να ασκήσει επιρροή για τη ρητή αναγνώριση του υψηλού επιπέδου των προτύπων προστασίας των ζώων της ΕΕ στις επικείμενες αναθεωρήσεις της συμφωνίας του ΠΟΕ για την εφαρμογή μέτρων προστασίας της υγείας και νομοθετικών διατάξεων για την προστασία των φυτών και άλλων συμφωνιών του ΠΟΕ, όπως είναι σωστό·

59. εκφράζει τη λύπη του για το γεγονός ότι η προστασία των ζώων δεν αποτελεί μέρος του τρέχοντος γύρου διαπραγματεύσεων στο πλαίσιο του ΠΟΕ· ζητεί μετ' επιτάσεως από την Επιτροπή να προστατεύσει τα ευρωπαϊκά πρότυπα, έχοντας επίγνωση του πρόσθετου κόστους που βαρύνει τους κοινοτικούς παραγωγούς ως αποτέλεσμα της συμμόρφωσης με τα εν λόγω πρότυπα·

60. απαιτεί κατηγορηματικά την ενίσχυση της διάστασης της προστασίας των ζώων στα πλαίσια του ΠΟΕ· καλεί την Επιτροπή να καταβάλει κάθε δυνατή προσπάθεια στο πλαίσιο του Γύρου της Ντόχα, ώστε η διάσταση της προστασίας των ζώων να συμπεριληφθεί στην ατζέντα των διαπραγματεύσεων ως "μη εμπορική πτυχή" και τα μέτρα προώθησης για την προστασία των ζώων να θεωρηθούν στα πλαίσια της πολιτικής αγροτικής ανάπτυξης και της πολιτικής σταυροειδούς συμμόρφωσης συμβατά με το πράσινο κουτί·

61. καλεί την Επιτροπή να καταβάλει προσπάθειες για την αναγνώριση των μη εμπορικών πτυχών στο πλαίσιο του ΠΟΕ ή για περαιτέρω συναίνεση σε διεθνές επίπεδο για τα πρότυπα προστασίας των ζώων προτού εντείνει τη νομοθεσία για την προστασία των ζώων εντός της Ευρωπαϊκής Ένωσης·

62. επισημαίνει ότι οι εμπορικοί κανόνες του ΠΟΕ δεν περιορίζουν την έγκριση συστημάτων παραγωγής, όπως υπονοείται από την αρχική διατύπωση της ανακοίνωσης και ότι είναι ως εκ τούτου δυνατή και επιθυμητή η έγκριση συστημάτων παραγωγής που εφαρμόζουν υψηλότερα πρότυπα προστασίας των ζώων σε σχέση με τις ελάχιστες απαιτήσεις·

63. υποστηρίζει την επιδίωξη της Επιτροπής να θεμελιωθεί η διάσταση της προστασίας των ζώων στις διμερείς εμπορικές (π.χ. με τη Χιλή και τον Καναδά) ή κτηνιατρικές συμφωνίες, συμπληρώνοντας με τον τρόπο αυτό την πολυμερή στρατηγική, και να αναπτυχθούν οι ανταλλαγές πληροφοριών με τρίτα κράτη και τους εκπροσώπους τους για τα ζητήματα που αφορούν την προστασία των ζώων·

64. θεωρεί ότι όλες οι τρέχουσες και μέλλουσες διμερείς συμφωνίες με τρίτες χώρες σχετικά με τα υγειονομικά και φυτοϋγειονομικά μέτρα θα πρέπει να θέσουν στόχους για να διασφαλίσουν ότι τα ζωικά προϊόντα που προέρχονται από τρίτες χώρες παράγονται τουλάχιστον σύμφωνα με πρότυπα ευημερίας ζώων συγκρίσιμα με αυτά της ΕΕ και ότι ο Ευρωπαίος καταναλωτής καθίσταται ενήμερος για αυτά·

65. καλεί την Επιτροπή και τα κράτη μέλη να στηρίξουν δραστηριότητες προκειμένου να ενθαρρύνουν τους εισαγωγείς ζωικών προϊόντων στην Ευρωπαϊκή Ένωση να απαιτούν από τους προμηθευτές τους τουλάχιστον το νόμιμο επίπεδο προτύπων προστασίας των ζώων στην ΕΕ·

66. χαιρετίζει τον εξαγγελθέντα διάλογο με τις αναπτυσσόμενες χώρες για τις νέες ευκαιρίες αγοράς που τους προσφέρουν τα υψηλά πρότυπα προστασίας των ζώων· καλεί την Επιτροπή να στηρίξει τις αναπτυσσόμενες χώρες προκειμένου να ανταποκριθούν στα πρότυπα προστασίας των ζώων ως μέρος των υφιστάμενων και νέων προγραμμάτων ενίσχυσης του εμπορίου·

67. χαιρετίζει τις προσπάθειες της Επιτροπής να βοηθήσει τις αναπτυσσόμενες χώρες προκειμένου να συμβάλουν στον καθορισμό των διεθνών προτύπων μέσω ενισχύσεων που συνδέονται με το εμπόριο·

68. χαιρετίζει το έργο που επιτέλεσε η Επιτροπή μέσω προγραμμάτων σχετικών με την τεχνική βοήθεια στον τομέα του εμπορίου σε συνεργασία με αναπτυσσόμενες χώρες, για παράδειγμα βοηθώντας τους εμπειρογνώμονές τους να συμμετέχουν σε συνεδριάσεις για τον διεθνή καθορισμό προτύπων και αποστέλλοντας τεχνικούς εμπειρογνώμονες της ΕΕ σε αναπτυσσόμενες χώρες· σημειώνει ότι οι εκπρόσωποι τρίτων χωρών μπορούν ήδη να συμμετάσχουν σε μαθήματα κατάρτισης της ΕΕ τα οποία οργανώνονται για τις αρμόδιες αρχές των κρατών μελών και αφορούν την εφαρμογή των κανόνων της ΕΕ για την προστασία των ζώων και εκφράζει την άποψη ότι για να μπορέσουν οι αναπτυγμένες χώρες να επωφεληθούν πλήρως από εμπορικές ευκαιρίες, η ευρωπαϊκή κοινότητα θα πρέπει να ικανοποιήσει τα αιτήματα περί παροχής ανάλυσης, κατάρτισης, ερευνητικής και οικονομικής υποστήριξης μέσα από διμερείς αλλά και πολυμερείς αναπτυξιακές πρωτοβουλίες· πιστεύει περαιτέρω ότι η βελτίωση της προστασίας των ζώων θα επιφέρει άμεσα οφέλη στις χώρες αυτές — στον οικονομικό τομέα, στην παραγωγή τροφίμων και στην προστασία του περιβάλλοντος·

69. εκφράζει την άποψη ότι η απόφαση της ευρωπαϊκής κοινότητας να απαγορεύσει την εισαγωγή βοδινού κρέατος επιβεβαρυμένου με ορμόνες είναι απόλυτα δικαιολογημένη βάσει των επιστημονικών μελετών και καλεί τον Καναδά και τις ΗΠΑ να άρουν τις αδικαιολόγητες, μη συμβατές με τον ΠΟΕ κυρώσεις σε ευρωπαϊκά προϊόντα χωρίς περαιτέρω καθυστέρηση·

70. χαιρετίζει την προτεινόμενη απαγόρευση της εισαγωγής, εξαγωγής, εμπορίας και κατεργασίας γούνας από γάτους και σκύλους και καλεί την Επιτροπή να προτείνει τη συνολική απαγόρευση της εισαγωγής "προϊόντων βαναυσότητας" και προϊόντων από τρίτες χώρες, όπως γούνες που αφαιρέθηκαν από ζώα ενώ ήταν ακόμα ζωντανά, γούνες από κτηνοτροφικές μονάδες, οι οποίες δεν υπόκεινται σε κανέναν κτηνιατρικό έλεγχο και φαρμακευτικά προϊόντα που βασίζονται σε απειλούμενα είδη, καθώς επίσης σε κάθε περίπτωση όπου υφίστανται χαμηλά πρότυπα παραγωγής, τα οποία θέτουν σε κίνδυνο το περιβάλλον και τη βιοποικιλότητα·

71. καλεί την Επιτροπή να υποβάλει προτάσεις για την οριστικοποίηση της προσωρινής απαγόρευσης των κοινοτικών εισαγωγών πτηνών που συλλαμβάνονται στη φύση για λόγους ηθικής, υγείας και καλής διαβίωσης·

72. εκφράζει ανησυχία ότι το εμπόριο εξωτικών ζώων συνιστά κίνδυνο τόσο για τη βιοποικιλότητα, όσο και για την καλή διαβίωση των ζώων και, επομένως, πιστεύει ότι κατά τη χάραξη της πολιτικής για την προστασία των ζώων και ειδικότερα για τα αναφερόμενα στο σχέδιο δράσης διασυνοριακά προβλήματα που αναφέρονται στην ανακοίνωση, πρέπει να ληφθούν υπόψη οι επιπτώσεις στη βιοποικιλότητα·

73. εκφράζει ανησυχία για τα βασανιστήρια των ζώων που συμμετέχουν σε αγώνες· καλεί την Ευρωπαϊκή Κοινότητα να θέσει τέρμα στις κυνομαχίες και τις κοκορομαχίες, μέσω της δέουσας εθνικής ή κοινοτικής νομοθεσίας, και διασφαλίζοντας ότι οι εμπλεκόμενοι δεν λαμβάνουν κρατική ή εθνική επιχορήγηση για τις δραστηριότητές τους·

74. θεωρεί ότι η υποβολή έκθεσης της Επιτροπής προς το Ευρωπαϊκό Κοινοβούλιο και το Συμβούλιο σχετικά με την επίδραση γενετικών παραμέτρων στην ευζωία των ορνίθων αυγοπαραγωγής και των ορνίθων κρεατο-παραγωγής, η οποία προβλέπεται για το 2010, πρέπει να συνοδεύεται από τις δέουσες νομοθετικές προτάσεις·

75. θεωρεί ότι η υποβολή έκθεσης στο Ευρωπαϊκό Κοινοβούλιο και το Συμβούλιο σχετικά με τη διαβίωση των χοίρων εκτροφής, η οποία προβλέπεται για το 2009, πρέπει να συνοδεύεται από τις δέουσες νομοθετικές προτάσεις·

76. καλεί τη Βουλγαρία και τη Ρουμανία να προσανατολιστούν από τώρα προς τους κοινοτικούς στόχους της προστασίας των ζώων και να εφαρμόσουν και να επιβάλουν το σύνολο της υφιστάμενης ευρωπαϊκής νομοθεσίας στον τομέα της προστασίας των ζώων πριναπό τον Ιανουάριο του 2007 ή, εάν έχουν συμφωνηθεί μεταβατικές περίοδοι στο πλαίσιο των συνθηκών προσχώρησής τους, τουλάχιστον εντός της εν λόγω περιόδου·

77. θεωρεί ότι, πριν από την προσχώρηση ενός νέου κράτους μέλους στην Ευρωπαϊκή Ένωση, η Επιτροπή πρέπει να ελέγχει εάν η νομοθεσία της Ευρωπαϊκής Ένωσης για την προστασία των ζώων εφαρμόζεται δεόντως και κατά πόσο ο έλεγχος της συμμόρφωσης προς αυτήν είναι επαρκής ·

78. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] ΕΕ L 358 της 18.12.1986, σ. 1.

[2] Σύμβαση για το Διεθνές Εμπόριο Απειλουμένων Ειδών της Άγριας Πανίδας και της Αυτοφυούς Χλωρίδας, της 3ης Μαρτίου 1973.

[3] Κανονισμός (ΕΚ) αριθ. 1/2005 του Συμβουλίου, της 22ας Δεκεμβρίου 2004, για την προστασία των ζώων κατά τη μεταφορά και συναφείς δραστηριότητες (EE L 3 της 5.1.2005, σ. 1).

[4] Οδηγία 95/29/ΕΚ του Συμβουλίου της 29ης Ιουνίου 1995 για την τροποποίηση της οδηγίας 91/628/ΕΟΚ για την προστασία των ζώων κατά τη μεταφορά (EE L 148 της 30.6.1995, σ. 52).

[5] Κανονισμός (ΕΚ) αριθ. 1071/2005 της Επιτροπής, της 1ης Ιουλίου 2005, για τις λεπτομέρειες εφαρμογής του κανονισμού (ΕΚ) αριθ. 2826/2000 του Συμβουλίου για ενέργειες ενημέρωσης και προώθησης των γεωργικών προϊόντων στην εσωτερική αγορά (ΕΕ L 179 της 11.7.2005, σ. 1).

--------------------------------------------------